УФ-м и Президентым и полномочнэ лIыкIуэ Меликов Сергей
Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щIэуэ къигъэкIуа Меликов Сергей Алим и къуэр (дызэрыщыгъуазэмкIэ, лъэпкъкIэ лезгинщ) 1965 гъэм фокIадэм и 12-м Москва областым хыхьэ Орехово-Зуевэ къалэм дзэ къулыкъущIэм и унагъуэм къыщалъхуащ.
1986 гъэм СССР-м и МВД-м Дзержинский Ф. Э. и цIэр зэрихьэу Саратов дэт и команднэ дзэ еджапIэ нэхъыщхьэр, 1994 гъэм Фрунзе М. В. и цIэр зезыхьэ дзэ академиер, 2011 гъэм Урысей Федерацэм IэщэкIэ ЗэщIэузэда и Къарухэм я Штаб нэхъыщхьэм и дзэ академиер къиухащ. Украинэм, Молдавием къулыкъу щищIащ. Урысейм и МВД-м и къэрал кIуэцI дзэхэм я Кавказ Ищхъэрэ округым и тIасхъэщIэх къудамэм, Новочеркасск къалэм щыIэ дзэ частхэм ящыщ зым, Урысейм и МВД-м и къэрал кIуэцI дзэхэм оперативнэ къалэнхэр зыгъэзащIэ и дивизэ щхьэхуэм къулыкъу зэмылIэужьыгъуэхэр щиIыгъащ.
2002 гъэм щегъэжьауэ 2008 гъэм нэсыху Урысейм и МВД-м и къэрал кIуэцI дзэхэм оперативнэ къалэнхэр зыгъэзащIэ и дивизэ щхьэхуэм и унафэщIу щытащ. 2011 гъэм УФ-м и Кавказ Ищхъэрэ щIыналъэм террорым пэщIэтынымкIэ лэжьыгъэхэр езыгъэкIуэкI дзэ гупым я командующэу, Урысейм и МВД-м и къэрал кIуэцI дзэхэм я Кавказ Ищхъэрэ щIыналъэ командованэм и унафэщIым и къуэдзэу ягъэуващ.
Урысейм и МВД-м Кавказ Ищхъэрэ щIыналъэм щыIэ и дзэ гупым я командующэ, генерал-лейтенант, УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Меликов Сергей и Iыхьлыхэм я нэхъыбэр дзэ къулыкъущIэу къокIуэкI. Абы и адэ Меликов Алим Нур-Мухьэмэд и къуэр отставкэм щыIэ полковникщ. И къуэш Меликов Михаил оперативнэ къалэнхэр зыгъэзащIэ Новочеркасскэ дивизэм и командирщ, генерал-майорщ.
